




Още лобистки текстове влизат в комисия за второ четене на промените в Закона за горите
София, 28 март 2012 г. – Коалицията от неправителствени организации и граждански групи „За да остане природа в България” предупреждава, че днес от 15,00 часа Комисията по земеделие и гори в Народното събрание ще разгледа на второ четене промените в Закона за горите, които поставят на карта бъдещето на голяма част от българските гори. Освен проблемните текстове, за които природозащитниците сигнализират от декември 2011 г. насам, сега са включени още лобистки изменения и допълнения.

Някои от текстовете са дори по-страшни от приетите на първо четене. Например, върнат е текст, който отпадна преди години, който дава възможност горите до 2 ха да се ползват без горскостопански програми. Благодарение на такъв текст се изсякоха до голо почти всички частни гори из равнинните области на страната и в Стара планина.

И още: председателят на комисията по земеделие Десислава Танева и нейният заместник, Емил Димитров, са внесли текст, който предвижда още строителство без изключване от горски фонд – този път към просеките за лифтовете и влековете са добавени горните и долните им станции и съпътстващата инфраструктура.
Експерти на коалицията „За да остане природа в България” изпратиха на депутатите още преди месец и половина предложения за изменения на Закона за горите, чийто смисъл е:
- да не се разрешава застрояването на държавните гори в защитените територии от частни лица. Нека не променяме една 80-годишна традиция;
- да не се поощрява съществуването на "гори на хартия". Ако някой иска да застроява една гора, нека следва процедурата, но тази територия да не се води повече гора;
- строителството на нови курорти да се разрешава само след областен план за развитие на горите или общ устройствен план. Нека не позволяваме с горите да се случи това, което се случи по Черноморието – бетониране, основано само на подробни устройствени планове;
- всяко ползване на горите държавна собственост да се заплаща, включително за заградените ловни територии. Безплатен обяд не трябва да има, особено за сметка на обществен ресурс;
- да не се въвеждат мерки, които поощряват изсичането на горите. Целта на закона е да опазим гората;
- да не може да се удължават с административно решение сроковете за ловуване. Във всички закони за лова досега това е решавано от Народното събрание.
Междувременно граждани създадоха във фейсбук събитието: „ФЛАШ МОБ Искате от нас да си мълчим за беззаконието и ние ще мълчим, но ще действаме” (https://www.facebook.com/events/139820486146590) То ще се състои на централно софийско кръстовище днес от 18,30 ч., ако Комисията по земеделието и горите приеме на второ четене промените в Закона за горите без никакви корекции в полза на обществото.
Допълнителна информация:
- Проектите за изменение на Закона за горите от първо четене: http://parliament.bg/bg/bills/ID/13785 

- Алтернативните предложения на коалиция „За да остане природа в България”

http://forthenature.org/upload/documents/2012/01/alternativni%20predlojenia-NPO%20zg%202012.pdf
- Какъв е проблемът с промените в Закона за горите:

http://forthenature.org/news/2287
- Популярни лица от сцената и екрана казват в три кратки клипчета своето мнение за горите и това, което всеки може да предприеме:
http://www.youtube.com/user/forvitosha/videos
За повече информация:
- Тома Белев, Асоциация на парковете в България, 0888 100 373
- Андрей Ралев, Сдружение за дива природа БАЛКАНИ, 088 4268552

В Коалицията „За да остане природа в България” членуват Асоциация на парковете в България, Българската асоциация за алтернативен туризъм, Българското дружество за защита на птиците, Българското дружество по фитоценология – 2001, Българска федерация по катерене и алпинизъм, Българска федерация по спелеология, Българската фондация “Биоразнообразие”, Екологично сдружение „За Земята”, Информационния и учебен център по екология, Народно читалище „Бъдеще Сега”, Сдружение “Агролинк”, Сдружение „Байкария”, Сдружение „Белият бряг”, Сдружение за дива природа – БАЛКАНИ, Сдружение „Природа назаем”, СНЦ “Зелени Балкани”, Сдружение „Природен Фонд”, клуб UNECO към Студентски съвет на СУ „Св. Кл. Охридски”, Софийско гражданско сдружение „Щастливеца”, гражданска група „Да спасим Иракли”, „Граждани за Рила” и WWF Дунавско–Карпатска програма България. Коалицията е подкрепена от още над 50 организации, групи и инициативи.
